tartuNLP/wikipedia-smugri-20251201 huggingface dataset:
Orajärvi (Espoo)

Orajärvi on Uudellamaalla Espoossa Velskolan kaupunginosassa Velskolan kartanon lounaispuolella sijaitseva järvi.
Maantietoa.
Orajärvi on 800 metriä pitkä, 600 metriä leveä, ja sen pinta-ala on 22 hehtaaria. Se on muodostunut Nuuksion kallioiselle ylänköalueelle mäkien väliseen painaumaan, jossa sijaitsee myös Pikku Orajärvi. Orajärven naapurijärviä ovat Ruuhijärvi luoteessa ja Urja idässä. Järven vedenpinta onkin 10–25 metriä ympäröiviä järvien vedenpintoja ylempänä. Se on selkeän muotoinen järvi, jolla on neljä pientä niemeä. Järvessä ei ole kartan mukaan saaria ja sen suurin syvyys on 9,5 metriä. Sen rantaviivan pituus on 2,9 kilometriä ja sen rannat ovat metsämaata . Järvi on autio eikä sinne tule tietä. Rantoja kiertää Nuuksion kansallispuiston retkeilyreitistön polkuja.
Luontoarvoja.
Orajärven ympäristön metsät ja koko järven vesialue on valtion omistamia luonnonsuojelualueita. Suojelualueet sisältyvät Natura 2000-hankkeen Nuuksion kansallispuistoon (FI0100040, 56,43 km²).
Vedenlaatu.
Orajärven vedenlaatua on tutkittu harvakseltaan ja vähän. Se on tyypiltään pieni ja vähähumuksellinen järvi, jonka kemiallinen-, biologinen- ja ekologinen tila on hyvä ja fysikaalis-kemiallinen tila on erinomainen. Veden ravinnepitoisuudet ovat alhaiset, joten järvi on karu. Kokonaisfosforipitoisuudeksi on saatu keskiarvoksi 4 mikrogrammaa litrassa vettä (μg/l) ja kokonaistyppipitoisuudeksi 258 μg/l kuuden taltioidun näytteen tuloksista. Veden happamuustasoksi on saatu pH 5,3–5,7, joka merkitsee happamoitunutta järveä.
Vesistösuhteet.
Orajärvi sijaitsee Vantaanjoen vesistössä (vesistöaluetunnus 21) Lepsämänjoen valuma-alueella (21.04), jonka Lakistonjoen valuma-alueeseen (21.044) järvi kuuluu. Se on Pikku Orajärven kanssa Lakistonjoen valuma-alueen latvajärviä, jonka valuma-alueen pinta-ala on 0,72 neliökilometriä. Sen noin 700 metriä pitkä laskuoja alkaa koillisrannasta ja se virtaa kallioisen murroksen kautta Urjaan. Orajärven vedenpinnan korkeus on 87,7 metriä mpy. (N2000, ennen se oli 87,0 m (N60)) ja Urjalla se on 62,1 metriä, joten laskuojalle kertyy pudotusta 25,6 metriä.
Historiaa.
Järven nimi on kirjoitettu karttaan vuonna 1780 muodossa "Åra Järvi". Nimen alkuperästä ei ole varmaa tietoa, vaikka samannimisiä vesistöjä ja kyliä on kolmella muullakin paikkakunnalla (katso Orajärvi). Nimen etymologiaa on haettu sekä saamenkielistä että suomen kielestä ilman selkeää tulosta. Se saattaa viitata järven haaramaiseen muotoon tai kaskeamiseen, jolloin se sisältäisi erisnimen oras. Nimi on saattanut saada alkunsa myös järven rantamien suurista, hammasmaisista kivipaasista.
Ruuhijärvi (Espoo ja Vihti)

Ruuhijärvi () on noin 29 hehtaarin laajuinen korpijärvi Nuuksion kansallispuistossa Espoon ja Vihdin rajalla. Virallisen kaupunginosajaon mukaan se sijaitsee Espoon osalta lähes kokonaan Velskolan kaupunginosassa. Ruuhijärven länteen työntyvän lahden eteläosa sijaitsee Nuuksion kaupunginosassa ja pohjoisosa Vihdin puolella. Ruuhijärven naapurijärviä ovat Iso Majaslampi, Pieni Majaslampi ja Pöksynhaara koillisessa sekä Orajärvi kaakossa. Nuuksion Pitkäjärvi sijaitsee Ruuhijärven eteläpuolella. Ruuhijärven ympäristössä on useita lampia.
Ruuhijärvessä on kaksi saarta: Pikkusaari länsiosassa ja Isosaari pohjoisosassa.
Ruuhijärvi on vähähumuksinen ja se laskee Nuuksion Myllypuroa myöten Nuuksion Pitkäjärveen. Ruuhijärven ekologinen tila on määritelty erinomaiseksi ja sen pH on matala (5,2–6,1).
Unico Wilhelm van Wassenaer

Unico Wilhelm van Wassenaer (30. lokakuuta 1692 Twickel – 9. marraskuuta 1766) oli hollantilainen diplomaatti ja säveltäjä, tosin säveltäjäksi hän paljastui vasta 1979.
Wassenaerin isoisä oli Alankomaiden kuninkaallisen laivaston komentaja Jacob van Wassenaer Obdam (1610–1665).
Wassenaerin tunnetuista sävellyksistä on merkittävin kuusi concerto grossoa käsittävä "Concerti armonici", jonka tekijäksi on aiemmin merkitty Giovanni Battista Pergolesi. Wassenaer ei merkinnyt sitä omiin nimiinsä, vaan tekijäksi ilmoitettiin Illustrissimo Signore ('hyvin jalosukuinen herra'). Hänen esikuvansa oli viulutekniikkaa ja concerto grossoa kehittänyt Pietro Antonio Locatelli.
Thomas Harley

Thomas Harley (s. 19. elokuuta 2001 Syracuse, New York, Yhdysvallat) on kanadalais-yhdysvaltalainen jääkiekkopuolustaja. Hän edustaa NHL-seura Dallas Starsia. Seura varasi Harleyn 18. pelaajana.
Harley teki NHL-debyyttinsä Starsissa kaudella . Ennen kautta , syyskuussa Harley solmi Starsin kanssa kaksivuotisen ja yhteensä kahdeksan miljoonan dollarin arvoisen jatkosopimuksen. Tuo kausi oli hänen uransa paras, kun hän teki 78 runkosarjaottelussa 16 maalia ja yhteensä 50 tehopistettä, joista 27 syntyi 30 ottelussa 31. tammikuuta alkaen aina runkosarjan loppuun asti, jolloin Dallas pelasi ilman loukkaantunutta Miro Heiskasta. Se oli tuolla ajanjaksolla viidenneksi eniten Dallasin joukkueessa ja jaetusti viidenneksi eniten kaikista NHL-puolustajista. Vuoden 2025 Stanley Cupin pudotuspeleissä Harley teki 18 ottelussa 14 tehopistettä ja teki sarjan ratkaisseen maalin Winnipegiä vastaan, mikä lähetti Starsin läntisen konferenssin finaaliin kolmannen kerran peräkkäin. Lokakuussa 2025 Harley solmi Starsin kanssa kahdeksanvuotisen ja yhteensä 84,696 miljoonan dollarin arvoisen jatkosopimuksen, joka alkaa kaudella 2026–2027. Sopimuksen vuosittainen keskiarvo on 10,587 miljoonaa dollaria.
Ravi Shankar Prasad

Ravi Shankar Prasad (s. 30. elokuuta 1954) on intialainen poliitikko, joka on toiminut maansa oikeusministerinä vuodesta 2016 alkaen. Nuoruudessaan hän oli aktiivinen Akhil Bharatiya Vidyarthi Parishad -opiskelijajärjestön jäsen, joka joutui vankilaan Indira Gandhin julistaman poikkeustilan vuoksi 1975.
Atal Bihari Vajpayeen hallituksessa hän toimi hiili- ja kaivosministerinä, oikeus- ja viestintäministerinä. Parlamentin ylähuoneessa hän on toiminut kolme kautta, alahuoneessa ensimmäistä kertaa vuoden 2019 jälkeen. Modin hallituksissa hän toimi viestintäministerinä sekä oikeusministerinä. Viestintäministerinä hän on johtanut useita aloitteita maansa modernisoimiseksi, jonka myötä Intian puhelintuotanto moninkertaistui. Oikeusministerinä hän uudisti Intian oikeusjärjestelmää poistamalla brittihallinnon ajalta periytyviä vanhentuneita lakeja.
American Type Founders

American Type Founders (ATF) oli yhdysvaltalainen kirjasinvalimo. Se syntyi vuonna 1892, kun 23 yritystä yhdistyi yhdeksi yhtiöksi, kaikkien kuitenkin jatkaessa edelleen toimintaansa aiemmissa toimitiloissaan uuden yhteisen nimen alla. Vuonna 1903 yrityksen pääkonttori perustettiin Jersey Cityyn. American Type Foundersin kirjaintyyppien kehitystä johti vuosikymmenten ajan Morris Fuller Benton. Hän suunnitteli itse suuren määrän kirjaintyyppejä, joista monet ovat edelleen käytössä. ATF:n toiminta lakkasi 1990-luvun alkuvuosina, ja yrityksen alkuperäiset matriisit ja laitteisto huutokaupattiin vuonna 1993. Osa American Type Foundersin jäämistöstä on sijoitettu Smithsonian-instituutin museoihin Washingtonissa, ja laaja kirjaintyyppien kokoelma on Columbian yliopiston omistuksessa.
Asher Angel

Asher Dov Angel (s. 6. syyskuuta 2002 Phoenix, Arizona) on yhdysvaltalainen näyttelijä. Hänet on tunnetaan parhaiten Billy Batsonin roolista vuoden 2019 supersankarielokuvassa "Shazam!".
Decades (Nightwishin albumi)

Decades: an Archive of songs - 1996-2015 on Nightwishin 20-vuotisjuhlakokoelma, joka julkaistiin maaliskuussa 2018. Levyllä ovat mukana kaikki yhtyeen jäsenet perustajajäsenistä asti. Albumissa on kaikki Nightwishin suosituimmat kappaleet vuodesta 1996 alkaen aina vuoteen 2015 asti. Levyllä on 22 kappaletta, joista kappaleet 11–22 on julkaistu Suomessa Spinefarm-levymerkillä. Albumi ei sisällä kiertuekappaleita. Kun yhtye oli samannimisellä kiertueella, ei heillä ollut Sami Vänskää, Jukka Nevalaista, Anette Olzonia tai Tarja Turusta mukana. Albumin julkaisuformaatit olivat tupla-CD, äänikirja, digipak ja kolmen LP-levyn pakkaus. Se menestyi hyvin Euroopassa, ja Yhdysvalloissa se saavutti sijan 24 Billboard Top Current Albums -listalla.
Kappaleluettelo.
Kokoelma.
Levy 1:
Levy 2:
Kiertue.
Albumin mukana toimitettiin esite Tuomas Holopaisen ja Johanna Kurkelan toisesta yhtyeestä nimeltä Auri, jossa Troy Donockley on mukana.
Kokoelman albumit Tarja Turusen ja Sami Vänskän ajalta:
Oceanborn 
Wishmaster
Tarja Turusen ajalta:
Angels Fall First Century Child
,Once
Anette Olzonin ja Troy Donockleyn ajalta:
Dark Passion play
Imaginerium
Showtime storytime (Ei esitteessä)
Floor Jansenin ajalta:
Endless Forms Most Beautiful
Joseph Kaminski

Joseph Kaminski (17. marraskuuta 1903 Odessa – 14. lokakuuta 1972 Tel Aviv) oli israelilainen säveltäjä ja viulisti. Hän oli juutalaisen näyttelijä Ester Rachel Kamińskan poika ja varttui Varsovassa. Hänen siskonsa oli näyttelijä Ida Kaminska.
Työskenneltyään viulistina Kaminski opiskeli sävellystä Berliinissä Friedrich Kochin ja Wienissä Hans Gálin johdolla. Palattuaan Varsovaan hän työskenteli orkesterissa ja perusti jousikvartetin, joka voitti vuonna 1934 Marsalkka Józef Piłsudskin kilpailun. Vuonna 1937 Bronisław Huberman kutsui Kaminskin johtamaan toista vuotta toiminnassa ollutta Palestiinan orkesteria, josta myöhemmin tuli Israelin filharmonikot. Kaminski asettui Tel Aviviin ja jatkoi työtään orkesterin kanssa ensiviulistina sekä konserttimestarina, kunnes jäi eläkkeelle vuonna 1969.
Vuonna 1951 Kaminski teki kiertueen Yhdysvalloissa Israelin filharmonikkojen kanssa. Hän omaksui säveltäjänä vaikutteita monista eri lähteistä, kuten gregoriaanisesta laulusta, Richard Straussin teoksista ja kansanmusiikista. Hänen teostensa joukossa ovat balladi harpulle ja kamariorkesterille, "Triptych" pianolle, konsertto viululle ja orkesterille sekä pieni konsertto ("concertino") trumpetille ja orkesterille.
Arthur Foote

Arthur William Foote (5. maaliskuuta 1853 Salem, Massachusetts – 8. huhtikuuta 1937 Boston, Massachusetts) oli yhdysvaltalainen säveltäjä, urkuri, pianisti ja musiikkipedagogi.
Foote opiskeli harmoniaa Stephan Emeryn johdolla New England Conservatory of Musicissa vuosina 1867–70 ja osallistui John Knowles Painen pitämille kontrapunktin sekä fuugan kursseille Harvard Collegessa vuosina 1870–4. Hän sai taiteiden maisterin arvon. Footen muita opettajia olivat Benjamin Johnson Lang pianon- ja urkujensoitossa sekä Stephen Heller Ranskassa vuonna 1883.
Palattuaan kotimaahansa Foote opetti pianon- ja urkujensoittoa sekä sävellystä Bostonissa. Hän toimi myös urkurina ensin Bostonin Disciples-kirkossa (1876–8) ja sitten unitaarien First Churchissa (1878–1910). Hän esiintyi usein Kneisel-kvartetin kanssa vuosien 1890–1910 aikana esittäen myös useita omia teoksiaan. Hän oli American Guild of Organistsin perustajajäsen ja vuosina 1909–12 puheenjohtaja. Hän kuului New England Conservatory of Musicin henkilökuntaan ja tuli vuonna 1898 valituksi Kansallisen taide- ja kirjallisuusinstituutin jäseneksi. 
Footen musiikki seuraa romanttisia perinteitä. Hän muodosti niin kutsutun Boston Six -ryhmän (myös "Second New England School") yhdessä John Knowles Painen, Horatio Parkerin, George Chadwickin, Edward MacDowellin ja Amy Beachin kanssa. Hän tuli tunnetuksi etenkin lauluistaan, kuoroteoksistaan ja kamarimusiikistaan; suosiota saavuttaneiden teosten joukossa on vuonna 1907 e-mollissa sävelletty sarja jousille. Footen matka Bayreuthin musiikkijuhlille (1876) antoi innoituksen osaan hänen kuoroteoksistaan, kuten sävellyksiin "The Farewell of Hiawatha" ja "The Wreck of the Hesperus". Bostonin sinfoniaorkesteri kantaesitti hänen orkesterituotantoaan. Foote julkaisi pedagogiset kirjat "Modern Harmony in Its Theory and Practice" (W. R. Spaldingin kanssa, 1905), "Some Practical Things in Piano Playing" (1909) ja "Modulation and Related Harmonic Questions" (1919). Hänen omaelämäkertansa painoi yksityisesti hänen tyttärensä Katharine Foote Raffy Massachusettsin Norwoodissa vuonna 1946.
Samsung Galaxy S4 Active

Samsung Galaxy S4 Active on Samsung Electronicsin kesäkuussa 2013 julkaisema älypuhelin. Siinä on Android 4.2.2 Jelly Bean -käyttöjärjestelmä, joka on päivitettävissä 5.0.1 Lollipop -versioon. Puhelin on kestävämpi versio Samsung Galaxy S4 -puhelimesta.
Puhelimessa on 5,0 tuuman näyttö ja neliydinprosessori. Keskusmuistia on 2 gigatavua ja tallennustilaa on 16 gigatavua. Laite tukee enintään 64 gigatavun microSD-kortteja. Akkua on 2 600 milliampeerituntia. Puhelimen IP-luokitus on 67, joten se on pölytiivis ja kestää lyhytaikaisen upottamisen veteen.
Samsung Galaxy Ace 3

Samsung Galaxy Ace 3 on Samsung Electronicsin kesäkuussa 2013 julkaisema älypuhelin, jossa on Android 4.2 "Jelly Bean" -käyttöjärjestelmä.
Laitteessa on 4,0 tuuman näyttö ja kaksiydinprosessori. Siinä on joko 4 tai 8 gigatavua tallennustilaa ja 1 gigatavu keskusmuistia. Tallennustila on laajennettavissa enintään 64 gigatavun microSD-kortilla. Takakamera on 5 megapikselin ja etukamera 0,3 megapikselin kamera. Akkua on 1 500 milliampeerituntia.
Hospits Emmaus

Hospits Emmaus (käytössä myös nimiasu "Hospiz Emmaus") oli Tampereella Hämeenkadun ja Rautatienkadun kulmassa, rautatieasemaa vastapäätä sijainnut hotellirakennus. Se koostui kahdesta puutalosta ja niitä yhdistäneestä kaksikerroksisesta kivitalosta. Uusrenessanssia edustaneen kokonaisuuden piirsi arkkitehti F. L. Calonius, ja se valmistui 1893. Sitä laajennettiin August Krookin suunnitelmien mukaisesti vuosina 1903 ja 1905.
Rakennusta on kutsuttu myös "Bauerin palatsiksi", "Bauerin hotelliksi" ja "Hotel Baueriksi". Talon rakennutti saksalainen ravintoloitsija Nikolai Bauer. Hänellä oli ollut aiemmin samalla paikalla Hotelli Wasa, joka oli jouduttu purkamaan, kun Hämeenkadusta tehtiin leveä bulevardi. 
Uudesta hotellistaan Bauer luopui puolipakolla vuonna 1907, kun Tampereella säädettiin kunnallinen kieltolaki. Kiinteistön osti silloin kolme kristillistä yhdistystä, NMKY, NNKY ja Kaupunkilähetys. Syksyllä 1907 tiloissa aloitti toimintansa raittiushotelli Hospits Emmaus. Siitä tuli muutamassa vuodessa kaupungin suosituin majoitusliike. Yleistyneen matkailun myötä hotelli kävi ahtaaksi, joten sen oli vuokrattava lisätilaa naapurirakennuksista. Vuonna 1923 pihalle valmistui Heikki Tiitolan suunnittelema nelikerroksinen lisärakennus. 
1930-luvulla alettiin rakentaa uutta rautatieasemaa ja rautatien alittavaa autotunnelia, mikä edellytti, että Hämeenkadun itäpäätä madalletaan. Hotellin johtokunta katsoi, ettei vanhaa Emmausta kannattanut tässä tilanteessa säästää, joten se purettiin 1934. Pari vuotta myöhemmin samalle paikalle valmistui Bertel Strömmerin ja Heikki Tiitolan suunnittelema uusi Emmaus.
Englannin Valioliigan kausi 2019–2020

Englannin Valioliigan kausi 2019–2020 on englantilaisen seurajalkapalloilun korkeimman sarjatason Valioliigan 28. kausi. Manchester City lähti kauteen hallitsevana mestarina. Kausi alkoi 9. elokuuta 2019. Koronaviruspandemian vuoksi sarja keskeytettiin 13. maaliskuuta 2020.
Joukkueet.
&lt;section begin=joukkueet/&gt;
&lt;section end=joukkueet/&gt;
Valmentajavaihdokset.
Kauden alkamisen jälkeen viisi joukkuetta on vaihtanut valmentajaa ja niistä yksi kahteen kertaan, kun väliaikaisvalmentajia ei lasketa mukaan. Syyskuun 7. päivänä Watford erotti Javi Gracian ja tilalle tuli Quique Sánchez Flores. Marraskuussa Tottenham Hotspur erotti Mauricio Pochettinon, jonka tilalle palkattiin José Mourinho. Vielä marraskuun aikana Arsenal erotti Unai Emeryn ja Fredrik Ljungberg nostettiin väliaikaiseksi päävalmentajaksi. Joulukuun alussa Watford vaihtoi toistamiseen valmentajaa, kun Quique Sánchez Floresin korvasi Nigel Pearson. Joulukuussa Everton antoi potkut Marco Silvalle ja päävalmentajan tehtävät otti väliaikaisesti vastaan Duncan Ferguson. Joulukuun puolivälin jälkeen Arsenal nimitti uudeksi päävalmentajakseen Mikel Artetan ja Everton Carlo Ancelottin. Joulukuun lopulla West Ham United erotti Manuel Pellegrinin, jonka tilalle palkattiin David Moyes.
Stronger Than Ever

Stronger Than Ever on saksalaisen Heavy Metal-yhtye Grave Diggerin neljäs albumi, joka julkaistiin 1. joulukuuta 1986.
Olavi Järvi

Olavi Edvard Järvi (2. tammikuuta 1918 Helsinki – 8. heinäkuuta 1994 Al Haurin Grande, Espanja) työskenteli useiden suomalaisten aikakauslehtien päätoimittajana.
Henkilöhistoria.
Olavi Järven vanhemmat olivat kauppias Juho Järvi ja Sigrid Maria Myllyoja ja puoliso vuodesta 1943 Sirkka Sinikka Nevalainen. Järvi tuli ylioppilaaksi 1937. "Seuran" toimittaja ja toimitussihteeri hän oli 1944–1946 ja päätoimittaja 1954–1961. Kustannusyhtiö Mantereen toimistopäällikkö ja "100"-julkaisun päätoimittaja Järvi oli 1946–1949, "Miesten Kesken" -lehden päätoimittaja 1949–1951, Suomen Autoklubin tiedotuspäällikkö ja "Moottorin" päätoimittaja 1952–1954, "Koti-Postin" päätoimittaja 1961–1976 ja vielä nuorisolehti "Jipon" päätoimittaja vuodesta 1977. Hän oli myös "Lipeäkala"-julkaisun toimittajia 1947–1953, samoin kuin suomentaja, joka julkaisi tietoteoksia, novelleja ja pakinoita.
Folk-Fredi ja Kivikasvot

Folk-Fredi ja Kivikasvot (myös Fredi ja Kivikasvot) on Fredin eli Matti Siitosen Kivikasvot-yhtyeensä kanssa tekemä, vuonna 1966 julkaistu esikoisalbumi. Albumi kokoaa Fredin ja Kivikasvojen singlejulkaisut vuosilta 1965–1966 ja se on täten Fredin ensimmäinen kokoelma-albumi. Albumin tunnetuimpia kappaleita on Fredin tulkitsema ”Roskisdyykkarin balladi”, joka julkaistiin myös Fredin seuraavalla, artistin nimeä kantaaneella singlekokoelmalla vuonna 1969.
Rytmi julkaisi albumin vinyylilevynä. Vuonna 1970 Finnlevy julkaisi albumin uudelleen nimellä Fredi ja Kivikasvot omalla Sävel-levymerkillään.
Äänitykset.
Albumin kappaleet äänitettiin marraskuun 1965 ja toukokuun 1966 välisenä aikana. Marraskuussa levytettiin ”Pikkusiskon papukaija” ja ”Roskisdyykkarin balladi” (8.11.) ja joulukuussa ”Tuhon partaalla” (27.12.). Vuoden 1966 ensimmäiset äänitykset tehtiin helmikuussa, jolloin äänitettiin ”Jos näin on” ja ”Michelle” (15.2.). Maaliskuussa äänitettiin ”Pikkukaupunki” ja ”Protesti” (14.3.) sekä ”Kovaonnisen go-go” (29.3.), huhtikuussa ”Balladi punaisista bareteista” ja ”Barbara Ann” (18.4.) sekä toukokuussa ”Ruusunnuppu” ja ”Suosikkityttö” (3.5.).
Ursus Factory

Ursus Factory on Jussi Pelkosen ja Aleksi Ripatin vuonna 2013 muodostama garagerock-duo.
Taustaa.
Idea yhtyeestä syntyi hiljalleen Pelkosen ja Ripatin tavattua katusoittojameissa sekä sittemmin erinäisissä illanvietoissa. Myöhemmin Pelkonen ja Ripatti pakkasivat mukaansa sähkökitaran, vahvistimen ja lasten rumpusetin ja lähtivät kiertämään Itä-Eurooppaa, soittaen kaduilla noin kolmen viikon ajan. Yhtyeen nimi juontuu Puolassa olleesta hylätystä tehtaasta, missä valmistettiin Ursus-merkkisiä traktoreita.
Niin paljon kuuluu rakkauteen (albumi)

Niin paljon kuuluu rakkauteen on suomalaismuusikko Matti Siitosen eli Fredin kolmas studioalbumi vuodelta 1972.
Albumi ylitti kulta -ja platinalevyrajan vuonna 1974 ja sitä on myyty 58 000 kappaletta. Albumi oli Suomen kymmenen eniten myydyn albumin listalla elokuusta 1972 toukokuuhun 1973, ja se oli tilaston ensimmäisenä marraskuussa 1972 sekä tammi-, helmi- ja maaliskuussa 1973. Joulukuussa 1972 sen syrjäytti tilapäisesti Uriah Heepin albumi "The Magician's Birthday".
Yleisradion musiikkitoimittajat valitsivat albumin vuoden 1972 parhaaksi kevyen musiikin levyksi. He perustelivat valintaansa: ”Levy on suomalaista iskelmätuotantoa parhaimmillaan ja osoittaa sellaisenaan kotimaisen kevyen musiikkiteollisuuden kehitystulokset.”
Albumi julkaistiin vinyylilevynä, C-kasettina ja on harvoja suomalaisia albumeita, joka on julkaistu myös 8-raitana.
Samuel Poulin

Samuel Poulin (s. 25. helmikuuta 2001 Blainville, Quebec, Kanada) on kanadalainen jääkiekkoilija pelipaikaltaan laitahyökkääjä, joka pelaa NHL-seura Pittsburgh Penguinsin organisaatiossa. Penguins varasi Poulinin ensimmäisen kierroksen 21. pelaajana vuoden 2019 varaustilaisuudessa. Hän edusti kaudella 2019–2020 QMJHL-joukkue Sherbrooke Phoenixia.
Rakkauden sinfonia

Rakkauden sinfonia on suomalaislaulaja Matti Siitosen eli Fredin neljäs studioalbumi vuodelta 1973. Albumin tuotti Vexi Salmi, joka teki sanoitukset lähes kaikkiin kappaleisiin. Levyn tunnetuimpia kappaleita ovat singlenäkin julkaistut ”Muukalainen” ja nimikkokappale ”Rakkauden sinfonia”, joka oli parhaimmillaan Suomen singlemyynnin listaykkösenä.
Levy menestyi hyvin ja nousi parhaimmillaan Suomen virallisen listan kolmanneksi. Kultalevyraja ylittyi vuonna 1976 ja levyä on myyty vuoteen 2013 mennessä noin 27 800 kappaletta. Se on täten Fredin neljänneksi myydyin albumi.
Albumi julkaistiin Finnlevy-levymerkillä vinyylilevynä ja C-kasettina. Vinyylilevystä on kaksi erilaista painosta, jossa toisessa kansitekstit ovat valkoisella, toisessa punaisella. Sitä ei ole toistaiseksi julkaistu CD-levynä.
Coral Gables

Coral Gables on kaupunki Miami-Daden piirikunnassa, Floridan osavaltiossa Yhdysvalloissa. Sen pinta-ala on 96,64 neliökilometriä. Väkiluku oli vuoden väestönlaskennassa 46 780. Miamin yliopisto sijaitsee kaupungissa.
Jeune Afrique

Jeune Afrique on ranskankielinen panafrikkalainen viikoittain ilmestyvä uutisaikakauslehti. Se on perustettu 1960 Tunisissa ja se on sen jälkeen ilmestynyt Pariisissa. Se on luetuin panafrikkalainen aikakauslehti. Vuonna 2014 sen levikki oli 53 475. Se on julkaissut vuodesta 1967 myös kirjoja nimellä Les Éditions du Jaguar.
Vuodesta 2000 "Jeune Afrique" on julkaissut myös uutisverkkosivustoa.
Historia ja profiili.
"Jeune Afriquen" perustivat Tunisissa 17. lokakuuta 1960 Béchir Ben Yahmed ja toinen tunisialainen intellektuelli. Viikkolehden perustajat muuttivat Pariisiin presidentti Habib Bourguiban kauden ankaran sensuurin vuoksi. Lehden aihepiirejä ovat Afrikan poliittiset, taloudelliset ja kulttuuriset kysymykset, ja paino on ranskankielisessä Afrikassa ja Maghrebissa.
Vuodesta 2000 (numero 2040) alkuvuoteen 2006 (numero 2354) lehti ilmestyi nimellä "Jeune Afrique/l’intelligent".
"Jeune Afriquea" julkaisee Groupe Jeune Afrique, joka julkaisee myös kuukausittain ilmestyvää ranskankielistä lifestylelehteä "Afrique Magazine", kaksi kertaa kuussa ilmestyvää ranskankielistä lehteä "La Revue" ja englanninkielistä kuukausilehteä "The Africa Report".
Lehden Pariisin-toimitukseen on hyökätty kahdesti, ensin vuonna 1986 ja toisen kerran tammikuussa 1987. Jälkimmäisestä hyökkäyksestä otti vastuun ranskalainen nationalisti Charles Martel.
Lehti ilmestyy myös Tunisian-painoksena, joka on lakkautettu monta kertaa, kun se on julkaissut maata koskevia arkaluontoisia uutisia. Esimerkiksi heinäkuusta 1984 tammikuuhun 1985 se oli kielletty Tunisiassa. Kesäkuussa 1989 lehti kiellettiin myös Marokossa. Siihen aikaan sen levikki oli Tunisiassa 13 000.
Syyskuussa 2023 Burkina Fason sotilasjuntta määräsi, että verkossa ja painettuina lehtenä julkaistavan "Jeune Afrique"n julkaisu estetään. Juntta syytti sitä armeijan häpäisemisestä.
Laula kanssain (vuoden 1976 albumi)

Laula kanssain on suomalaislaulaja Matti Siitosen eli Fredin seitsemäs studioalbumi vuodelta 1976. Albumin tuotti tällä kertaa itse Fredi, joka sävelsi myös muutamia kappaleita levylle. Levyn tunnetuimpia kappaleita Creedence Clearwater Revival -yhtyeen tunnetuksi tekemän kappaleen ”Have You Ever Seen the Rain?” käännösversio ”Sataa” sekä nimikappale, joka nousi parhaimmillaan Suomen singlemyyntilistan 25. sijalla.
Levy menestyi huomattavasti heikommin kuin Fredin neljä edellistä albumia ja kohosi parhaimmillaan Suomen virallisen listan 21. sijalle pysyen listalla yhteensä vain seitsemän viikon ajan.
Albumi on julkaistu Finnlevy-levymerkillä vinyylilevynä ja C-kasettina eikä sitä ole toistaiseksi julkaistu CD-levynä.
Kappaleet.
Kaikki kappaleet sanoittanut Vexi Salmi, ellei toisin mainita.
B-puoli.
(*) LP-levyn takakannessa kappaleen sanoittajaksi merkitty Vexi Salmi, mutta sanoitusta ei löydy hänen Teosto-listaltaan. Kappaleen suomenkieliset sanoitukset ovat siis täten Chrisse Johanssonin käsialaa.
Parhaat päältä (Fredin albumi)

Parhaat päältä on Matti Siitosen eli Fredin kokoelma-albumi, joka julkaistiin vuonna 1976.
Jagdbombergeschwader 38

Jagdbombergeschwader 38 "Friesland" (JaBoG 38) oli Saksan ilmavoimien hävittäjäpommittajalennosto, joka oli sijoitettu Jeverin lentotukikohtaan.
Historia.
Lennosto muodostettiin 1. heinäkuuta 1983 nimeämällä uudelleen Erdingin lentotukikohtaan sijoitettu Waffenschule der Luftwaffe 10:n koulutusosasto ja virallinen palvelukseenotto oli 26. elokuuta. Lennoston Tornadot tekivät ensimmäisen Atlantin ylilennon 21. huhtikuuta 1984 yhdessä Jagdbombergeschwader 31:n osaston kanssa. Lennoston nimeen liitettiin kunnianimi Friesland 26. huhtikuuta 1988.
Lennoston 2. laivue perustettiin 1. huhtikuuta 1989 tehtävänään tiedustelulennot ja sen varustaminen Tornado ECR:llä alkoi heinäkuussa 1990.
Komentajat.
Lennoston komentajina ovat olleet:
Penka Stojanova

Penka Stojanova (, 21. tammikuuta 1950 Plovdiv – 16. elokuuta 2019 Plovdiv) oli bulgarialainen koripalloilija ja olympiamitalisti.
Stojanova saavutti Bulgarian naisten maajoukkueessa olympiahopeaa Moskovassa 1980, olympiapronssia Montréalissa 1976, EM-hopeaa Bulgariassa 1972 ja EM-pronssia Ranskassa 1976. Hän kuului Bulgarian kokoonpanoon myös Tšekkoslovakian MM-kilpailuissa 1967 ja vuosien 1968, 1970, 1974, 1978, 1980 ja 1981 EM-kilpailuissa.
Bulgarian pääsarjassa Stojanova voitti maan mestaruuden WBC Maritsa Plovdivissa vuosina 1971, 1973 ja 1974 ja muita mitaleja. Hän oli myös ensimmäinen ulkomailla ammatikseen pelannut bulgarialaiskoripalloilija (Roma, 1981–1983). Stojanova kuoli Plovdivissa 69-vuotiaana. Hän oli sairastanut pitkään.
Huawei P10

Huawei P10 on Huawein maaliskuussa 2017 julkaisema älypuhelin. Käyttöjärjestelmänä on Android 7.0 Nougat, joka on päivitettävissä 9.0 Pie -versioon.
Laitteessa on 5,1 tuuman näyttö ja kahdeksanydinprosessori. Tallennustilaa on 64 gigatavua ja keskusmuistia 4 gigatavua. Laite tukee enintään 256 gigatavun microSD-kortteja. Takakamera on 12 ja 20 megapikselin kaksoiskamera. Etukamera on 8 megapikselin kamera. Akkua laitteessa on 3 200 milliampeerituntia. Lisäksi siinä on sormenjälkitunnistin.
Jokaiselle joku on kai rakkain

Jokaiselle joku on kai rakkain on suomalaislaulaja Matti Siitosen eli Fredin kahdeksas studioalbumi vuodelta 1977. Levy koostuu lähes pelkästään klassikkoiskelmien käännösversioista. Albumi julkaistiin Finnlevy-levymerkillä LP-levynä ja C-kasettina. Albumia ei ole toistaiseksi julkaistu CD-levynä.
Albumi ei menestynyt kovin hyvin ja oli korkeimmillaan Suomen musiikkilistojen 23. sijalla. Tämä oli viimeinen Fredin albumi, joka ylsi Suomen musiikkilistoille. 
Kappaleet.
Kaikki kappaleet sovittanut Nacke Johansson.
Montségur

Montségur on kunta Ranskan eteläosassa Ariègen departementissa Oksitanian alueella. Se sijaitsee noin 46 kilometriä Pamiersin kaupungista kaakkoon.
Montségur on kylä Pyreneiden vuoristossa. Kylä on rakennettu Montségurin linnan ympärille, joka oli Ariègen kataarien linnoitus. Kataarit levittäytyivät Oksitanian alueelle 1100-luvulla. Paavi käynnisti ristiretken kerettiläisiä vastaan vuonna 1208. Vuonna 1243 ristiretkeläiset saapuivat Montséguriin ja piirittivät linnan. Vaikka vain 500 kataaria puolustautui 6000 piirittäjää vastaan, kesti piiritys lähes vuoden. Maaliskuussa 1244 kataarit antautuivat. 225 kataaria pysyi uskossaan, ja heidät poltettiin elävältä linnan ulkopuolella. Montségurin linnan rauniot ovat avoinna vierailijoille, ja museo kertoo marttyyreinä kuolleiden kataarien historiasta.
Parhaat päältä

Parhaat päältä -nimisiä kokoelmalevyjä ovat:
League of Saint George

League of Saint George on brittiläinen antisemitistinen ja uusfasistinen järjestö.
League of Saint George ylläpitää maailmanlaajuisesti suhteita saman aatesuunnan edustajiin ja valkopesee natsi-Saksaa. Järjestön mukaan Saksa ei toisessa maailmansodassa syyllistynyt ”sen huonompaan käytökseen kuin mikään muukaan sodan osapuoli” ja se muistuttaa Britannian Saksan kaupunkien työläiskortteleihin kohdistamista pommituksista. League of Saint George kuvailee olevansa puolueiden ja koulukuntien ulkopuolinen poliittinen klubi, jonka filosofia perustuu isänmaallisuuteen ja järjestäytyneen yhteiskunnan periaatteelle osana eurooppalaista sivilisaatiota. Järjestö ilmoittaa tunnustavansa ”uhan, jonka marksismi-kommunismi monissa muodoissaan aiheuttaa perinteillemme ja moraalillemme” ja järjestö ”tekee yhteistyötä eurooppalaisten ja muiden liikkeiden kanssa joiden aatteeksi voidaan tunnistaa sama kuin mikä Leaguen aate on”.
League of Saint George muodostettiin noin vuonna 1974, kun Keith Thompson ja Mike Griffin irtaantuivat Oswald Mosleyn perustamasta Action Partystä. Uuden järjestön tarkoitus oli jatkaa Mosleyn ajatuksia puhtaammassa muodossa. League of Saint Georgesta tuli 1970-luvulla intellektuaalisen uusnatsismin henkinen koti ja se yhdisti etenkin ne aktiivit, jotka halusivat yhdistyneen Euroopan eurooppalaisperäisellä väestöllä, mikä oli jatkumoa Mosleyn Europe a Nation -politiikasta. League myös noudatti Mosleyn oppia ja kannatti irlantilaista tasavaltalaisuutta, mikä erotti sen muusta brittiläisestä äärioikeistosta, joka tuki ulsterilaista lojalismia.
League on elitistinen ryhmä, jossa oli 1990-luvun alussa vain noin 50 jäsentä. Jäsenet ovat kuitenkin pääasiallisesti vauraita. Euroopan parlamentin rasismia ja ksenofobiaa koskeva selvitys vuodelta 1991 piti Leaguea ”Länsi-Euroopan arvostetuimpana puhtaana kansallissosialistisena ryhmänä”. Järjestön jäseneksi pääsee vain kutsusta.
Hope Not Haten äärioikeistoraportissa League of Saint Georgen arvioitiin vuonna 2017 olleen pieni mutta pitkäikäinen natsijärjestö, joka jatkoi neljännesvuosittain ilmestyvän pienilevikkisen rasistisen "League Sentinel" -lehden julkaisua. Leagueen kytköksissä oleva kustantamo Steven Books oli raportin mukaan Britannian tasolla merkittävä rasististen, nationalististen, holokaustin kiistävien ja fasististen kirjojen sekä pamflettien tuottaja ja levittäjä.
Joulu, joulu on taas

Joulu, joulu on taas on suomalaislaulaja Matti Siitosen eli Fredin yhdeksäs, jouluaiheinen studioalbumi vuodelta 1977. Albumin kahdella kappaleella laulaa myös Fredin tytär Hanna-Riikka Siitonen, joka tuli myöhemmin tunnetuksi pop-duo Taikapeilin laulajana. Suurin osa levystä koostuu vanhoista joululauluklassikoista, mutta mukana on myös Fredin omia sävellyksiä. Levyn tunnetuin kappale lienee Fredin ja Hanna-Riikan laulama ”Tonttu Torvinen”.
Levy ei saavuttanut suurta suosiota eikä saanut listasijoitusta.
Kappaleet.
Kaikkien kappaleiden sovitukset tehnyt Markku Johansson.
Jay Ryan

Jay Ryan (s. 29. elokuuta 1981 Auckland, Uusi-Seelanti) on uusiseelantilainen näyttelijä.
Montferrier

Montferrier on kunta Ranskan eteläosassa Ariègen departementissa Oksitanian alueella. Se sijaitsee noin 40 kilometriä Pamiersin kaupungista kaakkoon.
Montferrierin kunnassa on vuonna 1968 perustettu Monts d’Olmesin hiihtokeskus.
Humalajärvi

Humalajärvi voi tarkoittaa seuraavia:
Tänään Fredi

Tänään Fredi on Matti Siitosen eli Fredin kymmenes, vuonna 1978 julkaistu studioalbumi. Albumi sisältää pääasiassa diskohenkistä iskelmämusiikkia. Levy ei noussut listoille.
Albumin tunnetuimpia kappaleita ovat Bee Gees -diskoyhtyeen hittikappaleen ”Stayin’ Alive” suomennos ”Elää mä sain”, ranskalaisen diskoyhtye Spacen ”Magic Fly” -kappaleen käännös ”Se outoa on” ja Rod Stewartin tunnetuksi tekemä ”Sailing” suomennettuna nimellä ”Seilaan”.
Finnlevy julkaisi albumin vinyylilevynä ja C-kasettina.
Kappaleet.
Kaikki sovitukset Kalervo Halonen, ellei toisin mainita.
Niaux

Niaux on kunta Ranskan eteläosassa Ariègen departementissa Occitanien alueella. Se sijaitsee noin 21 kilometriä Foix’n kaupungista etelään.
Kunnan nähtävyyksiä on Niaux’n luola ("Grotte de Niaux"). Luolasta löydetyt kalliomaalaukset ovat pääosin yhdessä suuressa Salon Noir -hallissa.
Limoux

Limoux on kunta Ranskan eteläosassa Auden departementissa Occitanien alueella. Se sijaitsee Audejoen varrella noin 25 kilometriä Carcassonnen kaupungista lounaaseen. 
Kaupungissa järjestetään vuosittain kolme kuukautta kestävä karnevaali "Carnaval de Limoux". Karnevaali kestää tammikuusta maaliskuuhun, jolloin jokaisena lauantaina ja sunnuntaina "Place de la Republiquen" lähistöllä on karnevaalikulkueita.
Jean Périsson

Jean Périsson (6. heinäkuuta 1924 – 18. helmikuuta 2019) oli ranskalainen kapellimestari. Hän toimi Pariisin oopperan taiteellisena johtajana vuosina 1965–70. Hän toimi lisäksi pääkapellimestarina Strasbourgin filharmonikoissa ja varhaiseen musiikkiin keskittyneessä Ensemble Clément Janequinissa.
Périsson voitti ensipalkinnon Besançonin kansainvälisessä nuorten kapellimestarien kilpailussa vuonna 1952. Hän loi kansainvälisen uran ja sai usein kutsuja muun muassa Wieniin ja San Franciscoon. Hänen ohjelmistoonsa kuului sellaisten säveltäjien kuin Hans Werner Henzen, Dmitri Šostakovitšin, Sergei Prokofjevin, Leoš Janáčekin ja Jacques Offenbachin teoksia. Vuonna 2014 L'Harmattan-kustantamo julkaisi Périssonin omaelämäkerran.
Jost Amman

Jost Amman (1539 – 1591) oli tunnettu sveitsiläinen renessanssitaiteilija, joka teki kulttuurihistoriallisesti merkittäviä puu- ja kuparipiirroksia, kuten Lutherin ja Hans Sachsin muotokuvat sekä monta Ranskan ja Baijerin ruhtinaiden muotokuvaa. Teoksia pidetään kulttuurihistoriallisesti kiinnostavina. Amman myös kuvitti kirjoja, esimerkiksi ajan elämää kuvaavat puku- ja aseaiheet sekä Raamatun kuvituksen. Amman toimi Nürnbergissä vuodesta 1561.
Cuno Amiet

Cuno Amiet (28. maaliskuuta 1868, Solothurn – 1961) oli sveitsiläinen taidemaalari ja graafikko. Hän opiskeli ainakin Gauguinin ja Hodlerin opettamana ja oli Sveitsin ensimmäisiä aikansa uuden väritaiteen soveltajia. Hänen teoksiinsa kuuluu varsinkin kansanelämänkuvia, maisemia ja muotokuvia.
Kenneth Clark

Kenneth Mackenzie Clark (13. heinäkuuta 1903 Lontoo – 21. toukokuuta 1983 Hythe) oli brittiläinen taidehistorioitsija, vuosina 1931–1933 Oxfordin Ashmolean Museumin intendentti, vuosina 1934–1935 Lontoon National Galleryn johtaja sekä vuosina 1946–1950 ja 1961–1962 Oxfordin yliopiston professori.
Clark tuli kansainvälisesti tunnetuksi vuonna 1969 valmistuneesta BBC:n televisiosarjasta "Länsimainen perintömme" (Civilisation), jossa hän toimi sekä käsikirjoittajana että juontajana. Sarjan pohjalta julkaistiin myös tietokirja "Länsimainen perintömme" (Tammi 1971).
Vauraan perheen ainoana lapsena varttunut Clark opiskeli Winchester Collegessa, Oxfordin Trinity Collegessa ja sitten kaksi vuotta Firenzessä taidehistorioitsija Bernard Berensonin johdolla.
Toisen maailmansodan vuosina Clark siirrätti brittiläisiä taideteoksia Lontoosta Walesin vuoriston luoliin turvaan natsien hyökkäyksiltä.
Vuonna 1938 Clarkista tuli Bathin ritarikunnan Knight Commander (KCB), vuonna 1959 Kunniaritarien jäsen, vuonna 1969 pääri ja vuonna 1976 Ansioritarikunnan jäsen.
Alfonso Fernández Mañueco

Alfonso Fernández Mañueco (s. 29. huhtikuuta 1965) on espanjalainen poliitikko. Hän on Kastilia ja Leónin aluehallituksen ("Junta de Castilla y León") puheenjohtaja.
Fernández Mañueco oli Kastilia ja Leónin aluehallituksen oikeus- ja sisäministeri 2007–2011 ja Salamancan pormestari 2011–2018. Fernández Mañueco opiskeli oikeustieteitä Salamancan yliopistossa.
Zara Doluhanova

Zara Doluhanova (5. maaliskuuta 1918 Moskova – 4. joulukuuta 2007 Moskova) oli armenialainen oopperalaulaja, äänialoiltaan mezzosopraano ja kontra-altto.
Doluhanovan äiti oli merkittävä laulaja ja isä insinööri, joka myös soitti huilua, klarinettia ja trumpettia. Doluhanova itse opiskeli aluksi pianonsoittoa, mutta vaihtoi instrumenttia viuluun ja päätti 16-vuotiaana lopulta keskittyä opiskelemaan laulua. Hänen opettajanaan oli Moskovan Gnesin-musiikkiakatemiassa Vera Beljajeva-Tarasevitš. Hän debytoi Jerevanin oopperassa Siebelin roolissa oopperassa "Faust" vuonna 1938. Hän aloitti työskentelyn samassa paikassa, jossa kapellimestari ymmärsi "Hugenottien" harjoitusten yhteydessä Doluhanovan lahjakkuuden kamarilaulajana. Doluhanova jättikin pian teatterin, sillä koki itsensä siellä muun muassa liian riippuvaiseksi kapellimestarista ja kollegoistaan. Siksi hän omistautui tulevaisuudessa etenkin konsertti- ja radioesiintymisiin. Vuonna 1944 hänestä tuli Moskovan radion solisti ja vuonna 1959 Moskovan filharmonisen orkesterin johtosolisti. 
Doluhanovan rooleihin oopperalavoilla kuuluivat Marfa ja Lel sekä roolit Giuseppe Verdin ja etenkin Gioacchino Rossinin teoksissa. Hän myös esiintyi Giacomo Puccinin "Sisar Angelican" ensimmäisessä esityksessä Neuvostoliitossa. Hän esitti ja levytti monia resitaaleja, joiden ohjelmisto koostui klassisista yksinlauluista, venäläisistä romansseista ja Armenian sekä muiden viihdelauluista.
Doluhanova oli yksi ensimmäisistä esiintyjistä, jotka saivat mahdollisuuden laulamiseen länsimaissa. Hän esiintyikin lopulta Itä-Euroopan ohella myös Englannissa, Ranskassa, Skandinaviassa, Latinalaisessa Amerikassa ja Yhdysvalloissa (ensimmäistä kertaa New Yorkissa 1959; toinen kiertue 1970). Eri maiden säveltäjät ja runoilijat omistivat töitään Doluhanovalle.
Doluhanova sai Lenin-palkinnon. Vuodesta 1970 hän keskittyi opetustyöhön, jota teki ainakin Gnesin-musiikkiakatemiassa. Hän oli maalaamisen harrastaja. Hänen aviomiehensä oli säveltäjä Aleksandr Doluhanian.
Kummeli (6. tuotantokausi)

Kummelin 6. tuotantokausi esitettiin vuodenvaihteessa 1999-2000. Uuden kauden pääosissa nähtiin tuttu Kummeli-kolmikko: Timo Kahilainen, Heikki Silvennoinen ja Heikki Hela. Olli Keskinen palasi tulkitsemaan Eero Kakkoa juontajana. Kauden studio-orkesterina nähtiin George Benson. Kyseisellä kaudella oli myös studioyleisö. Sarjan sivuosissa nähtiin Heikki Vihinen ja Mari Turunen. Jaksojen lopussa oli yleisöäänestys, jossa kolme vakiokatsojaa yleisössä Pete, Jari ja Henkka (Hela, Kahilainen ja Silvennoinen) nostivat aina punaista korttia.
Keihäsmatkat (televisiosarja)

Keihäsmatkat on suomalainen draamasarja, joka julkaistiin Nelosen suoratoistopalvelu Ruudussa keväällä 2020. Sarja kertoo 1960- ja 1970-luvuilla toimineesta Keihäsmatkat-matkatoimistosta ja sen perustajasta Kalevi Keihäsestä. Keihästä sarjassa esittää Janne Kataja. Sarjan tapahtumat alkavat vuodesta 1972, jolloin Keihänen oli juuri hankkinut kaksi lentokonetta ja perustanut oman Spear Air -lentoyhtiönsä.
"Keihäsmatkojen" kuvaukset aloitettiin heinä–elokuun vaihteessa 2019 ja se kuvattiin syksyn 2019 aikana Suomessa ja Turkissa. Lentokonekohtaukset kuvattiin Suomen Ilmailumuseon Convair Metropolitanissa, jonka matkustamo lavastettiin Spear Airin DC-8:n asuun.
Keihäsmatkat -sarjan esittäminen televisiossa suututti Keihäsen perheen, joka pitää sarjaa loukkaavana häntä kohtaan. Perikunta on pyytänyt, ettei sarjaa esitettäisi televisiossa ja harkitsee lehtitietojen mukaan oikeustoimia tuotantoyhtiötä vastaan.
Malinee Peris

Malinee (Jayasinghee-)Peris (s. 1929) on srilankalainen pianisti.
Peris aloitti opintonsa kotimaassaan, piti ensimmäisen resitaalinsa Colombossa 12-vuotiaana ja pääsi hallituksen sekä "The Times of Ceylon" -lehden stipendien turvin Eurooppaan jatkamaan opintojaan. Hänen opettajinaan olivat London College of Musicissa Lance Dossor, Isolde Menges, Ivor James ja Herbert Howells. Lisäksi hän opiskeli Henryk Sztompkan johdolla Puolassa sekä Leon Fleisherin, Earl Wildin ja Ilona Kabosin johdolla Yhdysvalloissa. Eniten vaikutusta hänen esiintymiseensä ja musiikkikoulutukseensa on kuitenkin ollut unkarilaissyntyisellä virtuoosi Louis Kentnerillä, joka oli hänen opettajansa ja mentorinsa yli kahdenkymmenen vuoden ajan.
Peris tuli palkituksi Frédéric Chopin -pianokilpailussa Varsovassa. Paikkoja, joissa hän on urallaan esiintynyt, ovat olleet muiden muassa Lontoo, Amsterdam, Bryssel, Köln, Lissabon, Lausanne, México ja Montréal sekä kohteet Kiinassa, muualla Aasiassa, Australiassa, entisissä Neuvostoliitossa ja entisessä Jugoslaviassa. YK:n pääsihteerin kutsumana hän esiintyi YK:n yleiskokouksen salissa 22. Ihmisoikeuksien päivän kunniaksi. Peris on julkaissut albumeita muun muassa Brioso-yhtiön kautta.
Peris opetti pianonsoittoa professorina George Washingtonin yliopistossa ja valmensi myös kamarimusiikkikokoonpanoja. Hän sai helmikuussa 1993 Kala Keerthin arvon tunnustuksena elinikäisistä ansioistaan taiteiden parissa. Yhdysvaltain Sri Lanka -yhdistys myönsi hänelle palkinnon elinikäisistä saavutuksista marraskuussa 2007. Peris oli naimisissa suurlähettiläs D. A. de Silvan kanssa. Hän sai kolme lasta, joista tuli lääkäreitä Yhdysvalloissa. Peris on Steinway-artisti. Hän on toipunut rintasyövästä.
Thomas Dunhill

Thomas Dunhill (1. helmikuuta 1877 Hampstead, Lontoo – 13. maaliskuuta 1946 Scunthorpe) oli brittiläinen säveltäjä. Päästessään Royal College of Musiciin vuonna 1893 hän oli jo säveltänyt useita Gilbert ja Sullivan -tyylisiä operetteja. Vuonna 1897 hän sai stipendin, jonka turvin pääsi jatkamaan opintojaan Charles Villiers Stanfordin johdolla kolmen vuoden ajaksi. Hänen opiskelutovereitaan olivat Ralph Vaughan Williams, Gustav Holst ja hänen elinikäinen ystävänsä John Ireland.
Dunhill sai nimityksen Royal College of Musicin professoriksi vuonna 1905 ja teki töitä musiikkikoulutuksen parissa koko ikänsä; hän opetti muun muassa Eton Collegessa. Vuosina 1907–19 hän järjesti Lontoossa konserttitapahtumaa, jossa tuotiin esiin englantilaissäveltäjien kamarimusiikkiohjelmistoa.
Työ säveltäjänä.
Dunhill sävelsi 101 opusnumeroitua teosta, joihin kuuluu kamarimusiikkia, lauluja ja soitinkappaleita, mutta myös sinfonisia töitä ja näyttämömusiikkia. Opusnumeroitujen teosten lisäksi hän sävelsi pieniä pianokappaleita oppilaita ja varttuneempiakin amatöörejä varten. Dunhill ei ollut modernisti, mutta kykeni silti omaksumaan aikansa uusia ideoita. Hän teki sävellystyötä kuolemaansa saakka. Teosten joukossa on kevyt ooppera "Tantivy Towers" (libretto: A. P. Herbert), jonka tuotanto Hammersmithin Lyric Theatressa oli menestys tammikuussa 1931. Dunhillilta on levytetty muun muassa varhaista kamarimusiikkia ja a-mollissa sävelletty sinfonia vuosien 1913–6 väliseltä ajalta.
Andy Cairns

Andrew James "Andy" Cairns (s. 22. syyskuuta 1965 Ballyclare , Pohjois-Irlanti, Yhdistynyt kuningaskunta) on pohjoisirlantilaisen Therapy?-yhtyeen laulajakitaristi ja pääasiallinen lauluntekijä. 
Cairns perusti yhtyeen vuonna 1989 alkuperäisen rumpalin Fyfe Ewingin kanssa, koska heidän musiikkimakunsa sopivat yhteen. Fyfen koulutoveri Michael McKeegan liittyi samana vuonna basistiksi yhtyeeseen, joka nousi maailmanmaineeseen yli miljoona kappaletta myyneellä Troublegum-albumillaan. Hän on julkaissut kaksi akustista soololevyä, jotka ovat olleet myynnissä ainoastaan yhtyeen keikoilla.
Cairns asuu Cambridgessä perheensä kanssa.
Elias Pitkänen

Elias Pitkänen (s. 2004) on suomalainen pesäpalloilija. Hän on kaikkien aikojen nuorin Superpesiksessä, eli pesäpallon miesten pääsarjassa pelannut pelaaja. Hän sekä löi että toi juoksun heti ensimmäisessä pelissään, joten hän on myös näissä tilastoissa ennätyksen haltija. Hän edustaa Kouvolan Pallonlyöjiä. Hän on kolmannen polven pääsarjapelaaja . Hänet valittiin vuoden 2025 Itä-Länsi-otteluun.
Christen Smith

Christen Smith (1785 Drammen, Norja – 1816, Kongo) oli norjalainen lääkäri ja kasvitieteilijä.
Smith syntyi Drammenissa, joka on lähellä Osloa Norjassa. Norja kuului tuohon aikaan Tanskaan. Hän opiskeli Kööpenhaminan yliopistossa. Hänet nimitettiin kasvitieteen ja maatalouden professoriksi Christianian yliopistossa (nykyisin Oslon yliopisto) vuonna 1814. Samana vuonna hän sai perinnön, jonka turvin hän saattoi matkustella.
Smith matkusti Lontooseen, jossa tapasi Joseph Banksin, joka opasti häntä kasvien keräämisessä. Hän tapasi myös saksalaisen geologin Christian Leopold von Buchin, jonka kanssa hän suunnitteli tutkimusmatkan Makaronesiaan. He matkustivat Kanariansaarille Madeiran kautta vuonna 1815. Smith vastasi tuolloin Osloon vuonna 1814 perustetusta Oslon kasvitieteellisestä puutarhasta. Hän keräsi matkan aikana siemeniä sekä kasvinäytteitä, joista kuvattiin tieteelle uusia lajeja.
Viimeisen kerran Smith lähti matkalle vuonna 1816, jolloin hän otti osaa James Hingston Tuckeyn johdolla tehtyyn tutkimusmatkaan Kongoon. Matkalla oli mukana Banksin puutarhuri David Lockhart. Suurin osa retkikuntaa, Smith mukaan lukien, kuoli retkikunnan aikana. Lockhart sai tuotua kasvinäytteet Lontooseen Banksille. Ne liitettiin myöhemmin vuonna 1827 British Museumin kokoelmiin.
Smithistä käytetään tieteellisen nimen perään liitettävää auktorilyhennettä C.Sm.
Pagofagia

Pagofagia on pica-oireyhtymän muoto, jossa henkilö on mieltynyt syömään jäätä, jäisiä juomia tai lunta. 
Pica-oireyhtymä liitetään usein ravintoaineiden, kuten raudan, puutteeseen. Maaperän kanssa kosketuksissa ollut kova vesi sisältää korkeita määriä mineraalisuoloja, kuten kalsiumia ja magnesiumia. Pagofagiaan voi liittyä myös kyseisten ravintoaneiden puutosta.
Pyörätuolimiekkailu kesäparalympialaisissa 2020

Pyörätuolimiekkailussa kilpaillaan Tokion paralympialaisissa 2020 16. kertaa. Miekkailuottelut pidetään Makuhari Messe Hall B:ssä. Kilpailut käydään 26. – 30. elokuuta. Miehet ja naiset kilpailevat omissa sarjoissaan. Kummallekin sukupuolelle on kahdeksan kilpailua siten, että kalvassa, floretissa ja säilässä on kaksi yksikökilpailua ja kalvassa ja floretissa joukkuekilpailut. Paralympialaisiin osallistuu 48 nais- ja 48 miesmiekkailijaa.
Karsinnat.
Yhdestä maasta saa osallistua paralympialaisiin korkeintaan kymmenen miesurheilijaa ja kymmenen naisurheilijaa. Yhteen yksilökilpailuun saa osallistua korkeintaan kaksi urheilijaa, joista vain yksi saa ansaita paikan rankingin perusteella. Kategorian A kilpailuihin osallistuu 18 urheilijaa ja kategorian B 14. Joukkuekilpailuihin osallistuu kahdeksan joukkuetta.
Eri karsintamenetelmiä on useita. 30 (15 miestä ja 15 naista) kategorian A urheilijaa valitaan yhdistetyn rankigin (floretti+kalpa, floretti+säilä, kalpa+säilä) perusteella. Näistä 18 (9+9) on kiintiöity alueittain (Eurooppa, Amerikka/Aasia ja Aasia/Oseania). Kategoriassa B yhdistetyn rankingin perusteella valitaan 24, joista 18 on kiintiöity alueittain. 12 urheilijaa valitaan yhden lajin rankingin perusteella. Isäntämaa Japanille on myönnetty kolme kiintiöpaikkaa sekä miehiin että naisiin. Joukkuekilpailuja varten paralympialaisiin valitaan viisi nais- ja viisi miesmiekkailijaa joukkuerankingien perusteella. Lisäksi paralympialaisiin kutsutaan kaksi urheilijaa (1 mies ja 1 nainen).
Antti Kivimäki

Antti Kivimäki (s. 1978) on suomalainen tiedetoimittaja ja kaunokirjailija. Hän on kirjoittanut eritoten biotieteistä, lääketieteestä ja psykologiasta. Hänen artikkeleitaan on julkaistu muun muassa Helsingin Sanomissa ja Seurassa. Kivimäen pokeriaiheinen esikoisromaani "Odotusarvoisesti sinun" ilmestyi 2018.
Pyörätuolirugby kesäparalympialaisissa 2020

Pyörätuolirugbyssa kilpaillaan Tokion paralympialaisissa 2020 7. kertaa. Ottelut pelataan Yoyogi National Stadiumilla. Ottelut pelataan 26. – 30. elokuuta. Rugbyssa pelataan vain yksi turnaus, jossa miehet ja naiset pelaavat sekaisin. Turnaukseen osallistuu kahdeksan 12 urheilijan joukkuetta.
Karsinnat.
Isäntämmaa Japani saa automaattisesti paikan paralympialaisiin. Vuoden 2018 maailmanmestari pääsee myös paralympialaisiin. Neljä joukkuetta valitaan alueellisten mestaruusturnausten kautta: Amerikalla on yksi paikka, Euroopalla kaksi ja Aasia/Osenialla yksi paikka. Kaksi joukkuetta karsitaan erillisessä karsintaturnauksessa.
Aikataulu.
Lähde:
Odotusarvoisesti sinun

Odotusarvoisesti sinun on Antti Kivimäen esikoisromaani. Se ilmestyi vuonna 2018. Teoksen päähenkilö on kolmikymppinen taloudellisesti hyvin menestynyt pokeriammattilainen Ville, jonka elämän keskiössä on uhkapelien ohella nettideittailu ja kuntosaliharrastus. Helsingin Töölössä asuva Ville laskee naissuhteidensa onnistumisten todennäköisyyksiä samankaltaisin matemaattisin kaavoin kuin onnistumista pokerissa. Naisista esiin kohoaa addiktiotutkija Pilvi, joka ei tosin halua sitoutua parisuhteeseen. Eräänlaisena taustakohinana on Villen entinen naisystävä Jutta. Kasinolla Villen tärkein tulonlähde on "kapteeni", varakas mies, joka kertoo useita variaatioita varallisuutensa alkuperästä.
Myös Villen perhetaustaa valotetaan: hän vierailee pariin otteeseen lapsuudenkodissaan, jossa hänen huoneensa on lähes ennallaan 1900-luvun lopun asussaan. Kirjailija kertoo myös Villen työhistoriasta ennen pokeriammattilaisuutta ja Villen opinnoista kauppakorkeakoulussa. Romaanin aikajänne on yksi vuosi. Kirjan liitteenä on pokerisanasto ja Pelin kulku teksussa (Texas hold 'em no limit -pokeri).